text: Ulækker slagter lukket
  02 november 2013 kl. 07.41
  Fødevarestyrelsen har lukket et uhumsk slagteri i Jelling.
  Et uhumsk slagteri i Jelling er blevet lukket af fødevarestyrelsen.
  Samtidigt advarer fødevarestyrelsen dem, der har købt kød på slagteriet, der ligger på adressen Vindelevvej 37 i Jelling. 
  Herfra er der gennem længere tid blevet slagtet svin og solgt blandt andet kød, medister og leverpostej.
  Har du købt noget, så smid det ud, råder Fødevarestyrelsen.
  Slagtningen er foregået under stærkt uhygiejniske forhold i en ældre lade, side om side med gamle cykler og papkasser.
  Dyrene har ikke været underlagt den lovpligtige dyrlægekontrol, og dermed ved forbrugerne ikke hvilken medicin dyrene evt. har fået eller om de har lidt af sygdomme.
  Ejeren af ejendommen er foreløbigt varslet bøder for blandt andet manglende autorisation til slagtning, manglende sporbarhed på sine varer, uhygiejniske forhold i produktionslokalet og ulovlig bortskaffelse af slagteaffald.
  Fødevarestyrelsen har konfiskeret 300 kilo svinekød hos slagteren.
  